**“হতে চাই”**

মারুফা লিজা

আমি রবিঠাকুরের কাব্যের আকাশে

রবি হতে চাই,

সাহিত্য অঙ্গনে ঝলমলে আলো দিতে

হতে চাই সূর্য।

আমি নজরুলের সাম্যবাদী গানে

কন্ঠ মিলাতে চাই,

উন্নত শিরে বলতে চাই

"মম একহাতে বাঁশের বাঁশরি আরহাতে রণতূর্য"।।

আমি জীবনানন্দ দাশের রূপসী বাংলার

সবুজ শ্যামল রূপ হতে চাই,

নাটোরের বনলতা সেন সেজে

শান্তিতে ভরিয়ে দিতে চাই এ বিশ্ব।

আমি পল্লীকবি জসীমউদ্দিনের

পল্লীজননী হতে চাই,

নিমন্ত্রণ জানাতে চাই শহুরে বন্ধুকে

দেখাতে চাই পল্লীর অপরুপ দৃশ্য।।

আমি সুকান্ত ভট্টাচার্য্যের সাবাস বাংলাদেশের

প্রতিচ্ছবি হতে চাই,

'ছাড়পত্রের' বাণী বজ্রকণ্ঠে উচ্চারিতে চাই

গড়তে চাই শিশুর বাসযোগ্য পৃথিবী।

সহস্র প্রতিকূলতায় থেকে ও বেগম রোকেয়ার মতো

নারী উন্নয়নে পথ প্রদর্শক হতে চাই,

নির্যাতিত,নিপীড়িত, শোষিত, বঞ্চিত নারীদের হাত ধরে

প্রতিবাদের মিছিলে দৃঢ়তার সাথে এগিয়ে যেতে চাই।।

- বিশ্বের নিকট এ আমার প্রতিশ্রুতি।

মোছাঃ মারুফা বেগম (প্রধান শিক্ষক),

খগা বড়বাড়ী বালিকা দ্বিমুখী উচ্চ বিদ্যালয়,

 ডিমলা, নীলফামারী।